Document ID: /roh_data/filtered/fineweb-2-filterrobots_roh.jsonl.gz/62595

Grosser Rat
Cussegl grond
Gran Consiglio
Il rapport parzial voluminus da la cumissiun parlamentara d'inquisiziun «Cartel da construcziun» concernent l'investigaziun da las acziuns da la polizia e dal cumportament d'ulteriurs posts involvids envers A.Q. sco er da l'execuziun da la surveglianza da tut ils posts involvids directamain u indirectamain en las acziuns da la polizia cuntegna sin pagina 171 sut il chapitel H. propostas e recumandaziuns per l'avegnir.
Tenor il rapport parzial èn vegnidas scuvridas intginas mancanzas en las trais acziuns da la polizia che han gì lieu en quest connex. Dal punct da vista d'in chantun democratic che funcziuna ston questas mancanzas vegnir eliminadas uschè svelt sco pussaivel.
Las enconuschientschas decisivas en il sectur da la documentaziun dals acts administrativs èn vegnidas registradas en ina dimensiun ed en ina qualitad minimala ubain n'èn insumma betg vegnidas registradas. Er n'è l'attenziun giuridica per part betg vegnida concedida a las persunas pertutgadas. L'investigaziun n'ha per gronda part betg pudì sa basar sin documents existents u mo en ina dimensiun minimala. Las enconuschientschas dal rapport han stuì vegnir rimnadas en interrogaziuns ed han perquai chaschunà gronda lavur e blers custs. Er èn vegnidas scuvridas mancanzas en il cumportament da direcziun. Perquai che la communicaziun è stada insuffizienta, han quellas chaschunà in cumportament sbaglià. Spezialmain èsi vegnì remartgà che instrucziuns da servetsch internas èn vegnidas applitgadas mo manglusamain.
Las sutsegnadras ed ils sutsegnaders tschentan en quest connex las suandantas dumondas:
Tavau, ils 9 da december 2020
Danuser, Aebli, Bettinaglio, Buchli-Mannhart, Clalüna, Ellemunter, Hardegger, Hefti, Hohl, Lamprecht, Michael (Donat), Müller (Susch), Niggli-Mathis (Grüsch), Papa, Tanner, Widmer (Favugn), Widmer-Spreiter (Cuira), Patzen
Per resumar poi vegnir constatà che la realisaziun da las recumandaziuns d'agir proponidas è avanzada fermamain. Differentas recumandaziuns èn er gia vegnidas realisadas. L'elavuraziun autocritica da las recumandaziuns d'agir è d'ina impurtanza centrala per la Regenza. Controllas correspundentas da la realisaziun èn vegnidas installadas.
Tar la dumonda 1:
Per scolar e per sensibilisar tut las collavuraturas e tut ils collavuraturs dal chantun Grischun per las reglas da recusaziun en proceduras è vegnì sviluppà en la cumpetenza da l'Uffizi da persunal in codex da cumportament cumplessiv ch'è vegnì preschentà a la Regenza sco sboz. Il tema da la recusaziun duai plinavant vegnir integrà en las scolaziuns per tut las novas collavuraturas e tut ils novs collavuraturs dal chantun sco er per tut las novas persunas superiuras. L'Uffizi chantunal dal servetsch social ha medemamain surpiglià la recumandaziun da sensibilisar las collavuraturas ed ils collavuraturs areguard la recusaziun. Directivas per ir enturn cun conflicts d'interess èn vegnidas elavuradas ed integradas en il sistem per il management da la qualitad. Ultra da quai vegn il tema da l'uffizi accessoric e da l'engaschament voluntar en organisaziuns tematisà regularmain e reflectà areguard conflicts d'interess pussaivels. Il proceder vegn cumprovà cun documents standardisads. Tar la Polizia chantunala è la scolaziun areguard las reglas da recusaziun in tema gia en l'instrucziun da basa da las polizistas e dals polizists. Plinavant è l'obligaziun da documentaziun vegnida precisada tar la Polizia chantunala. Per motivs da la cumplettadad vegn ussa er explitgà en moda transparenta, pertge che la polizia n'exequescha eventualmain gist betg acziuns en in cas. La documentaziun da l'agir polizial vegn garantida tras il sistem da rapportaziun ABI resp. tras il nov myABI. En tut la Svizra lavuran 19 corps da polizia cun quest sistem da rapportaziun. La tecnica da documentaziun e l'intent da la documentaziun vegnan tematisads, scolads e controllads cuntinuadamain. L'utilisaziun e la controlla da la documentaziun restan incumbensas da scolaziun centralas. Plinavant ha la Polizia chantunala extendì ils rapports dal cader da las partiziuns. Quels vegnan er duvrads per scolaziuns supplementaras dal cader, per exempel per barattar vicendaivlamain infurmaziuns davart cas currents. Uschia èn vegnids meglierads la communicaziun interna ed il transfer da savida.
Per ils medis uffizials è vegnida instradada ed è planisada ina furmaziun supplementara davart il tema dal "plazzament per motivs da provediment". Ultra da quai vegnan revedids las directivas ed il manual en chaussa. L'Uffizi da sanadad è actualmain dumandà fermamain en connex cun la superaziun da la pandemia dal coronavirus. Las lavurs correspundentas per realisar las mesiras èn perquai vegnidas suspendidas ad interim.
Las Autoritads per la protecziun d'uffants e da creschids (APUC) han gia realisà la recumandaziun che tut ils andaments e tut las infurmaziuns stoppian vegnir documentadas gia avant che la procedura vegnia averta. Per quest intent ha ella relaschà ina directiva e scolà correspundentamain sias collavuraturas e ses collavuraturs.
L'optimaziun da la communicaziun en scrit è in process permanent che vegn cuntinuà.
Tar la dumonda 2:
Sin basa da las finamiras strategicas dal Departament da giustia, segirezza e sanadad (DGSS) ha la Polizia chantunala cumenzà avant passa dus onns cun l'examinaziun da las prestaziuns e da las incumbensas sco er da l'organisaziun da las structuras. La finamira da questa examinaziun è stà quella da qualifitgar la Polizia chantunala per dumagnar las grondas sfidas actualas e futuras cun in'organisaziun adattada, moderna e flexibla. En l'emprima fasa è vegnida controllada e fixada da nov la structura da commando, en spezial en il sectur da las substituziuns e da la gestiun publica effizienta. En ina segunda fasa è vegnida analisada e concepida da nov l'organisaziun da commando areguard las prestaziuns che ston vegnir furnidas, areguard ils andaments, areguard las cumpetenzas ed areguard las responsabladads.
En la scolaziun è vegnida meglierada la regulaziun da la scolaziun ed è vegnì introducì in controlling da la scolaziun incl. controlla da l'efficacitad. En tut las scolaziuns da direcziun da la Polizia chantunala sa tracti da las dumondas da manar acziuns per dumagnar eveniments e da manar il persunal en il mintgadi. Quai èn duas differentas furmas ed incumbensas directivas ch'èn tuttas duas pretensiusas. La scolaziun da direcziun da las uffizieras e dals uffiziers da polizia incl. las uffizieras ed ils uffiziers da pichet dal commando è vegnida optimada. Latiers tutga tranter auter in program d'introducziun da plirs mais per scheffas e schefs da regiun futurs u per uffizieras ed uffiziers da polizia futurs avant l'entrada en uffizi. Supplementarmain èn vegnids fatgs coachings sin il stgalim da las uffizieras e dals uffiziers sco er da las scheffas e dals schefs da servetsch. Per augmentar la qualitad en la direcziun è il dumber da 14 collavuraturas e collavuraturs per manadra u manader vegnì reducì a maximalmain 5 fin 7 collavuraturas e collavuraturs. Questa nova organisaziun da commando (reorganisaziun e rinforzament da la Polizia chantunala sin plaun dal commando) ed il project current "Ulteriur svilup da la structura dals posts" contribueschan supplementarmain ad optimar ils process e las acziuns.
Tar la dumonda 3:
Sco quai ch'igl è fixà en l'art. 5 al. 1 da la Constituziun dal chantun Grischun (DG 110.100) ed en l'art. 5 al. 1 da la Constituziun federala da la Confederaziun svizra (CS 101), è il dretg la basa ed il limit da l'activitad dal stadi. Resguardond quest princip examinescha la Regenza las recumandaziuns e deducescha da quellas sias acziuns. Quest proceder vala da princip.
Sche questa dumonda tematisescha la circumstanza, che las recumandaziuns dal rapport da la CPI renvieschan a la "basa giuridica mancanta per liar persunas en il context d'escortas per auters posts da servetsch", stoi vegnir menziunà ch'i vegnan anc fatgs scleriments en chaussa, perquai che la situaziun giuridica n'è betg clera. La problematica è dentant identifitgada.
1. da mars 2021